b"\n_START_ARTICLE_\nMyitkyina\n_START_SECTION_\nHist\xc3\xb2ria\n_START_PARAGRAPH_\nEl febrer de 1886 les autoritat de Mogaung, de les que depenia Myitkyina, es van sotmetre als brit\xc3\xa0nics. La subdivisi\xc3\xb3 de Myitkyina es va formar el 1891. El 1892-1893 una columna de la policia militar concentrada a Talawgyi, un poble al sud de Myitkyina a la part oriental de l'Irauadi, va v\xc3\xa8ncer l'oposici\xc3\xb3 dels katxins i va poder establir una posici\xc3\xb3 militar a Sima. Al mateix dia que Sima quedava sota control, els sana katxins atacaven sobtadament Myitkyina (desembre de 1892); la casa de l'oficial de la subdivisi\xc3\xb3 fou cremada i el subadar major dels Mogaung Levies (reclutes locals de Mogaung) va morir d'un tret; mentre els katxins van rodejar Sima; el comandant Morton que dirigia les forces en aquest lloc fou mort a la lluita quan retirava un piquet i el seu cos va poder ser portat a la fortalesa pel metge militar Lloyd, que despr\xc3\xa9s va rebre la creu Vict\xc3\xb2ria per aquest acte. Restablerta la situaci\xc3\xb3 a Myitkyina, es va enviar policia militar a Sima i al mateix temps una columna que havia estat enviada al sud del Taping fou cridada al nord per servir de distracci\xc3\xb3 als katxins; tot i aix\xc3\xad la situaci\xc3\xb3 no s'arranjava i els katxins seguien amena\xc3\xa7ant Sima; es van haver d'enviar 1.200 soldats que despr\xc3\xa9s de diverses lluites, en les que van morir uns quants oficials brit\xc3\xa0nics, van obligar als katxins a retirar-se a Palap al sud de Sima._NEWLINE_El 1895 es va formar el districte de Myitkyina. Aquell mateix any fou enviada una expedici\xc3\xb3 per castigar als sana katxins pel seu atac a la vila de Myitkyina el desembre del 1892 i 24 pobles van haver de pagar fortes multes per haver participat en l'atac._NEWLINE_Durant la II Guerra Mundial els japonesos van ocupar la poblaci\xc3\xb3 i l'aer\xc3\xb2drom (8 de maig de 1942); aquest darrer va esdevenir base de la for\xc3\xa7a a\xc3\xa8ria imperial i va patir nombrosos atacs dels aliats. El 6th Ranger Battalion-5307th Composite Unit (provisional) coneguts com a Merrill's Marauders, va recuperar l'aeroport el 17 de maig de 1944. La poblaci\xc3\xb3 fou reconquerida l'agost del 1944 per les forces aliades sota el general Joseph Stilwell, les forces locals de la resist\xc3\xa8ncia i forces nacionalistes xineses retirades a la zona, despr\xc3\xa9s d'un llarg setge i de lluites contra forces japoneses (sota el general Masaki Honda). El darrer ter\xc3\xa7 del segle XX fou el centre de l'ex\xc3\xa8rcit birm\xc3\xa0 en la seva lluita contra els nacionalistes katxins encap\xc3\xa7alats per l'Organitzaci\xc3\xb3 d'Independ\xc3\xa8ncia Katxin i la seva branca armada l'Ex\xc3\xa8rcit d'Independ\xc3\xa8ncia Katxin."